„Ca preşedinte al Camerei Deputaţilor cer Comisiei de Supraveghere a SRI să demareze de urgenţă o anchetă care să cerceteze eventualele fapte ilegale săvîrşite de SRI şi să scoată la lumină toate amănuntele acestei poveşti. Cred că, la rîndul ei, Inspecţia Judiciară trebuie să se autosesizeze în legătură cu aceste protocoale şi să pornească o anchetă la Parchetul General. E inacceptabil ca o ţară întreagă să fie minţită în acest fel iresponsabil şi lipsit de ruşine. (...) Am fost asiguraţi că protocoalele de cooperare ilegală între instituţiile din Justiţie şi Serviciul Român de Informaţii au încetat să existe. Ele ar fi trebuit să nu mai existe fiindcă legea cere acest lucru, fiindcă CCR a găsit neconstituţional amestecul ofiţerilor din servicii în cercetarea penală. Şi SRI, şi Parchetul General au afirmat răspicat, prin şefii lor sau prin comunicate oficiale, că nu mai există protocoale.”, a scris preşedintele PSD, Liviu Dragnea, pe Facebook.

Liderul PSD spune că au mai existat şi alte documente semnate între Eduard Hellvig şi Augustin Lazăr.

„Aseară (joi seara - n.r.), însă, am văzut cu toţii că nu e aşa. Alte protocoale au fost semnate între SRI şi Parchetul General. Presa a dezvăluit documentele, iar SRI, încolţit de evidenţa lor, le-a recunoscut. Avem de-a face cu două documente, ambele datate decembrie 2016, la nouă luni după ce CCR stabilise neconstituţionalitatea lor. Ambele semnate de Eduard Hellvig şi Augustin Lazăr.”, a adăugat Dragnea.

El face referie şi la protocolul de cooperare semnat între SRI şi ICCJ.

„Unul, care se cheamă <Protocol privind organizarea cooperării între Serviciul Român de Informaţii şi Parchetul de pe lîngă Înalta Curte de Casaţie şi Justiţie pentru îndeplinirea sarcinilor ce le revin potrivit legii> prevede, în mare, cam aceleaşi formule de colaborare între ofiţeri şi procurori în cadrul activităţii penale. Sînt aceleaşi portiţe şi formulări prin care ofiţerul se poate strecura ca să ia parte la cercetarea penală. Acest protocol îl abrogă pe cel semnat în 2009 de George Maior şi Codruţa Koveşi. Acest protocol a fost ţinut secret. Atunci cînd presa a întrebat, în repetate rînduri, dacă mai există protocoale, l-am putut auzi, de exemplu, pe şeful Parchetului General, Augustin Lazăr, negînd cu fermitate”, a mai afirmat liderul PSD.

El a amintitşi de protocolul publicat pe pagina de internet a Ministerului Public.

”Autorii au avut grijă să scrie mare, pe fiecare pagină, "nesecret". E un protocol semnat de domnii Hellvig şi Lazăr "pentru stabilirea condiţiilor concrete de acces la sisteme tehnice ale Centrului Naţional de Interceptare a Comunicaţiilor". Are aceeaşi dată ca şi primul, adică 7 şi 8 decembrie 2016, cu patru zile înainte de alegerile parlamentare. Acest al doilea protocol, despre care, deşi "nesecret", nu a ştiut nimeni nimic, pare un efort de ultimă oră al semnatarilor de a acoperi existenţa primului protocol. Postarea lui pe pagina Ministerului Public e foarte recentă, ca dovadă că, dacă-l căutaţi, îl găsiţi foarte greu. Google n-a avut timp destul să-l indexeze. Chiar dacă se pretinde un document tehnic, acest al doilea protocol a fost făcut fără ştirea publicului. Pare fabricat în ultima clipă, în momentul în care presa a început, cu zile în urmă, să-l verifice pe primul”, a mai menţionat Dragnea.

El apreciază situaţia ca fiind una ”gravă, de neconstituţionalitate, de minciună publică”.

”Instituţii şi şefi ale unor instituţii implicate în justiţie şi în siguranţa naţională au minţit prin omisiune, ca să acopere săvîrşirea unei fapte neconstituţionale”, a conchis Liviu Dragnea.